સેક્યુલર કર્મશીલો પણ આ શબ્દોને ટાંકીને ઝીણાને બદલે સાવરકરનો દોષ કાઢે છે. આ દલીલમાં દમ છે, પરંતુ યાદ રાખવા જેવું છે કે સ્વરાજ મળ્યું તે પહેલાંના વર્ષોમાં ગાંધી-સરદાર-નહેરુ જેવા મહાનુભાવોનો પ્રભાવ ભારતના લોકમાનસ પર એટલો અસરકારક હતો કે સાવરકરના આવા શબ્દો ‘ભાગલા માટે જવાબદાર ગણાય’ એમ કહેવું વાજબી નથી. સાવરકર નિષ્ઠાવંત નાસ્તિક હતા અને હરિજનો સાથે બેસીને જમવામાં માનનારા હતા, પરંતુ એમનો અવાજ ઝીણાસાહેબની સરખામણીમાં સાવ જ બિનઅસરકારક હતો. બ્રિટિશ લોકો ભાગલા પાડવામાં ઉસ્તાદ હતા. તેમણે સાઇપ્રસ, આર્યલેન્ડ, પેલેસ્ટાઈન અને ભારતના ભાગલા સર્જવામાં ગંદી ભૂમિકા ભજવી હતી.